Title: La identitat canvia
Course: Educació eticocívica - 4t d'ESO

Identitat , personalitat , subjecte ... són termes que moltes vegades s'utilitzen com a sinònims, els intercanviem. El que ara ens interessa és conèixer de quins elements es compon la nostra manera d'ésser , per tal de comprendre que alguns d'aquests elements no depenen de nosaltres i molts altres sí; i per tal de comprendre també que la nostra identitat no és una cosa acabada i definida d'una vegada en un moment determinat de la nostra vida, sinó que va canviant contínuament (potser en uns períodes més que en altres). Aquest canvi també ens va definint tal i com som. Precisament, el no ser capaç de canviar no és bona senyal, no és senyal d'una personalitat que sigui capaç d'adaptar-se a les diferents situacions de l'existència.

Ens ajudarà a conèixer tots aquests elements l'enllaç: Em faig o em fan?, que repassarem a classe, i on trobarem un seguit de conceptes que ens ajudaran després a discutir sobre com la nostra personalitat s'ha anat formant.

Per a això utilitzarem aquest fòrum, en el qual tots vosaltres esteu obligats a obrir un tema de debat (i tothom pot respondre-hi), a expressar una opinió sobre els elements que composen la nostra personalitat, a partir de la nostra experiència , i utilitzant els conceptes que hem après en l'enllaç esmentat.

Per a ajudar-te una mica, aquí tens, d'una banda, un llistat de preguntes sobre el que pots reflexionar.

- Quin és el teu element fonamental d'identificació? És el teu nom? És el teu lloc de naixement? És el teu lloc de residència? És la teva família? Són els teus amics?
- És el teu nom el que et fa ser i sentir-te tu mateix? Utilitzes el teu nom quan parles amb tu mateix? Series una persona diferent si tinguessis un nom diferent?
- Quines són les primeres històries que recordes de tu mateix? Què saps de la teva vida anterior a aquestes històries?
- Ets la mateixa persona que fa 10 anys?
- Pot existir alguna persona que sigui capaç d'expressar els teus pensaments millor que tu mateix?
- Si poc després de néixer t'haguessin traslladat a un altre país de manera que haguessis crescut en el si d'un llenguatge completament diferent al que coneixes, seguiries sent tu? En quina mesura t'influeix el context històric al qual creixes?
- Què tenen a veure amb tu els teus orígens? I els de la teva família? De què pot servir-te saber quins varen ser els teus ancestres?
- Quina diferència hi ha entre parents i amics?
- Tenim noms suficients per a referint-nos a totes les relacions familiars que avui acceptem com a tals?
- Pot haver semblances rellevants entre uns quants membres de la teva família que no siguin aplicables a tots els membres de la família?
- Per a poder utilitzar el terme família, és necessari que tots els seus membres hagin nascut en el mateix lloc? És necessari que tots els fills ho siguin del mateix pare i de la mateixa mare? És necessari que tots els germans es reconeguin entre sí?
- Quants tipus diferents de família pots anomenar?
- Quan els membres d'una família viuen dispersos en diferents països, d'on diem que és aquesta família?
- Pot un mateix decidir quines persones esdevindran els seus germans?
- Així com existeixen matrimonis i parelles de fet , poden existir famílies i famílies de fet?
(Disponible en:<http://educalia.educared.net/edu2/externs/ciudadania/cat/materials/dossier-cat.pdf>.)

D'altra banda tens la segona part " Som subjectes: protagonistes i subjectats ", de la pàgina web que hem utilitzat abans.